Riippumattoman tilintarkastajan antama kertomus tilintarkastustuomioistuimen varainhoitovuoden 1998 tilinpäätöksestä

(1999/C 286/01)

Lukijalle

Varainhoitovuoden 1987 tilinpäätöksestä lähtien tilintarkastustuomioistuin on vuosittain tarkastuttanut omaa hallintoaan koskevat tilit riippumattomalla tilintarkastajalla. Edellä sanottu ei kuitenkaan rajoita soveltamasta Euroopan yhteisön perustamissopimuksen 248 artiklan määräyksiä, joilla tilintarkastustuomioistuimelle annetaan vastuu yhteisön kaikkia tuloja ja menoja koskevien tilien tarkastamisesta, eikä kyseisen sopimuksen 276 artiklan määräyksiä, jotka koskevat vastuuvapauden myöntämistä.

Tilintarkastustuomioistuimen riippumattoman tilintarkastajan varainhoitovuosien 1987 - 1991 osalta antamat kertomukset on toimitettu ainoastaan Euroopan parlamentin talousarvion valvontavaliokunnan puheenjohtajalle.

Tilintarkastustuomioistuimen jäsenten muodostaman kollegion 8. heinäkuuta 1993 pitämässä kokouksessa tekemän päätöksen mukaisesti riippumattoman tilintarkastajan antamat kertomukset on julkaistu varainhoitovuodesta 1992 alkaen Euroopan yhteisöjen virallisessa lehdessä.

Jäljempänä olevaan kertomukseen liitetty tilinpäätös perustuu kirjanpitotietoihin, jotka tilintarkastustuomioistuin on toimittanut komissiolle Euroopan yhteisöjen varainhoitovuoden 1998 tulostilin ja taseen laatimista varten. Kyseiset tiedot voidaan asettaa kaikkien niiden käyttöön, jotka esittävät asiasta kirjallisen pyynnön tilintarkastustuomioistuimen ulkosuhteiden osastolle.

Tilintarkastustuomioistuimen puolesta

Jan O. KARLSSON

presidentti

Sisällys

>TAULUKON PAIKKA>

Todistus 31 päivänä joulukuuta 1998 päivätyn tilinpäätöksen asianmukaisuudesta ja oikeellisuudesta

Euroopan tilintarkastustuomioistuimen jäsenille

Euroopan tilintarkastustuomioistuimen meille antamaan toimeksiantoon perustuen olemme tarkastaneet:

- - kirjanpitotiedot, jotka Euroopan tilintarkastustuomioistuin on toimittanut komissiolle Euroopan yhteisöjen tulostilin ja taseen laatimiseksi varainhoitovuodelta 1998,

- - Euroopan tilintarkastustuomioistuimen tilinpäätöksen 31 päivältä joulukuuta 1998, joka perustuu kyseisiin kirjanpitotietoihin ja on laadittu julkaistavaksi Euroopan yhteisöjen virallisessa lehdessä.

Kirjanpitotiedot ja tilinpäätös ovat Euroopan tilintarkastustuomioistuimen vastuulla. Meidän tehtävänämme on antaa suorittamiemme tarkastusten perusteella lausunto kirjanpitotiedoista ja tilinpäätöksestä.

Olemme suorittaneet tarkastuksemme kansainvälisten tarkastusnormien mukaisesti. Normeissa edellytetään, että tarkastustehtävät suunnitellaan ja toteutetaan siten, että saadaan riittävä varmuus siitä, ettei kirjanpitotietoihin ja tilinpäätökseen sisälly merkittäviä poikkeamia. Tarkastusta suoritettaessa tutkitaan testien avulla todentavat tekijät, jotka ovat kirjanpitotietojen ja tilinpäätöksen sisältämien lukujen ja tietojen perustana. Tarkastuksen yhteydessä käydään lisäksi läpi kirjanpidossa noudatetut periaatteet ja menettelytavat sekä Euroopan tilintarkastustuomioistuimen tilinpäätöstä varten tekemät merkittävät arvioinnit, ja tarkastuksen kohteena on myös tilinpäätöksen yleinen esittäminen. Suorittamamme tarkastukset muodostavat käsittääksemme riittävän perustan lausunnollemme.

Käsityksemme mukaan oheisena olevat kirjanpitotiedot ja tilinpäätös antavat varainhoitoasetuksen ja sen säännösten soveltamista koskevien yksityiskohtaisten sääntöjen samoin kuin yleisesti hyväksyttyjen kirjanpidon periaatteiden sekä Euroopan tilintarkastustuomioistuimen sisäisten sääntöjen mukaisesti oikean kuvan Euroopan tilintarkastustuomioistuimen varoista ja taloudellisesta tilanteesta 31 päivänä joulukuuta 1998 sekä tilintarkastustuomioistuimen tuloista ja menoista samana päivänä päättyneeltä varainhoitovuodelta.

Luxemburgissa 28. huhtikuuta 1999

KPMG Audit

Réviseurs d'entreprises

Stephen Nye

Hallinto- ja kirjanpitomenettelyjä, varainhoidon moitteettomuutta sekä sisäistä valvontajärjestelmää koskeva kertomus

Euroopan tilintarkastustuomioistuimen jäsenille

Tarkastaessamme tilintarkastustuomioistuimen tilinpäätöksen 31 päivänä joulukuuta 1998 päättyneeltä varainhoitovuodelta olemme toimittaneet hallinto- ja kirjanpitomenettelyjen, varainhoidon moitteettomuuden sekä sisäisen valvontajärjestelmän tarkastuksen. Tarkastuksen tavoitteena oli varmistaa, että tilintarkastustuomioistuimen eri yksiköissä on riittävä varmuus siitä,

- - että niillä on selkeä kuva operatiivisten tavoitteiden saavuttamisasteesta,

- - että julkaistu tilinpäätös on laadittu luotettavin perustein,

- - että tilintarkastustuomioistuimen varainhoito on voimassa olevan säännöstön mukaista.

Voimassa olevaan säännöstöön kuuluvat

- - 21 päivänä joulukuuta 1977 annettu Euroopan yhteisöjen yleiseen talousarvioon sovellettava varainhoitoasetus, sellaisena kuin se on viimeksi muutettuna 17 päivänä joulukuuta 1998 annetulla neuvoston asetuksella (EY, EHTY, Euratom) N:o 2779/98,

- - tiettyjen 21 päivänä joulukuuta 1977 annetun varainhoitoasetuksen säännösten soveltamista koskevista yksityiskohtaisista säännöistä 9 päivänä joulukuuta 1993 annettu komission asetus (Euratom, EHTY, EY) N:o 3418/93,

- - 4 päivänä joulukuuta 1997 tehty tilintarkastustuomioistuimen päätös nro 97 - 47 tilintarkastustuomioistuimen talousarvion toteuttamista koskevista sisäisistä säännöistä (sellaisena kuin se on viimeksi muutettuna 16 päivänä tammikuuta 1998 kirjallisella menettelyllä nro 3/97).

Tarkastuksemme kohteina olivat näin ollen erityisesti tilintarkastustuomioistuimen valvontaympäristö, riskien arviointi, valvontatoimet, tieto- ja viestintäjärjestelmät sekä ohjausprosessi. Tarkastuksen alussa kohteista laadittiin kuvaukset, minkä jälkeen menettelyt arvioitiin käyttäen perustana otannassa poimittujen tositteiden tarkastuksia sekä henkilöstön kanssa käytyjä keskusteluja. Testien luonnetta ja laajuutta määrittäessämme käytimme lähtökohtana valvontaympäristöstä tekemäämme arviota. Suorittamamme tarkastukset muodostavat käsittääksemme riittävän perustan päätelmillemme, jotka koskevat tilintarkastustuomioistuimen menettelyjä, varainhoidon moitteettomuutta ja sisäistä valvontajärjestelmää.

Voimassa olevia sisäisen valvonnan sääntöjä soveltamalla voidaan käsityksemme mukaan taata, että operatiiviset tavoitteet saavutetaan moitteettomasti, tilinpäätös laaditaan luotettavasti ja että toiminta on säännöstön mukaista.

Luxemburgissa 28. huhtikuuta 1999

KPMG Audit

Réviseurs d'entreprises

Stephen Nye

Suositus Euroopan tilintarkastustuomioistuimen tilinpitäjille myönnettävästä vastuuvapaudesta

Euroopan tilintarkastustuomioistuimen jäsenille

Tarkastaessamme Euroopan tilintarkastustuomioistuimen tulostilin ja taseen 31 päivältä joulukuuta 1998 toimitimme myös tilinpitäjiä koskevan tarkastuksen. Kyseisen tarkastuksen aikana toteutettujen töiden perusteella vahvistamme, että tilinpitäjät ovat hoitaneet tehtävänsä Euroopan yhteisöjen säännösten mukaisesti, ja suosittelemme näin ollen, että myöntäisitte heille vastuuvapauden 31 päivänä joulukuuta 1998 päättyneeltä varainhoitovuodelta.

Luxemburgissa 28. huhtikuuta 1999

KPMG Audit

Réviseurs d'entreprises

Stephen Nye

Tilinpäätös 31 päivänä joulukuuta 1998

Yhteenveto tuloista ja menoista 31 päivänä joulukuuta 1998 ja 1997 päättyneiltä varainhoitovuosilta

>TAULUKON PAIKKA>

Tase 31 päivänä joulukuuta 1998 ja 1997

>TAULUKON PAIKKA>

Tilinpäätös 31 päivänä joulukuuta 1998 Tilinpäätöksen liitetiedot

KIRJANPITOPERIAATTEET

1. a) Kirjanpitoa koskevat säännökset

Euroopan tilintarkastustuomioistuimen kirjanpito pidetään ja tilinpäätös laaditaan 21 päivänä joulukuuta 1977 annetun varainhoitoasetuksen, sellaisena kuin se on viimeksi muutettuna 17 päivänä joulukuuta 1998 annetulla neuvoston asetuksella (EY, EHTY, Euratom) N:o 2779/98, ja tiettyjen varainhoitoasetuksen säännösten soveltamista koskevista yksityiskohtaisista säännöistä 9 päivänä joulukuuta 1993 annetun komission asetuksen (Euratom, EHTY, EY) N:o 3418/93 säännösten mukaisesti.

Varainhoitoasetuksen säännösten soveltamista koskevien yksityiskohtaisten sääntöjen 136 artiklan mukaan tilinpäätös esitetään yleisesti hyväksyttyjen kirjanpidon periaatteiden mukaisesti; näillä periaatteilla tarkoitetaan erityisesti neuvoston direktiiveissä säädettyjä periaatteita, jollei asetuksessa toisin säädetä.

1. b) Tilintarkastustuomioistuimen omat tulot

Tilintarkastustuomioistuimen omat tulot merkitään kirjanpitoon varainhoitovuoden kuluessa tosiasiallisesti perittyjen määrien perusteella.

Erääntyneet ja varainhoitovuoden päättyessä vielä perimättä olevat määrät merkitään taseen vastaavaa-puolelle "erilaiset saamiset" -otsikon alle kohtaan "perittävät tulot". Taseen vastattavaa-puolella on niiden samanniminen vastaerä "erilaiset velat" -otsikon alla. Kun tulot on peritty, näille kirjauksille tehdään vastakirjaukset.

1. c) Menot

Tuloja ja menoja koskevaan yhteenvetoon merkityt varainhoitovuoden menot vastaavat maksuja, jotka on suoritettu varainhoitovuoden määrärahoista ja edelliseltä varainhoitovuodelta siirretyistä määrärahoista asianomaisten säännösten ja määräysten mukaisesti.

Varainhoitoasetuksen 6 artiklan kuudennen kohdan mukaisesti varainhoitovuoden tileille kirjataan menot, joiden hyväksymistä koskeva päätös on saapunut varainhoidon valvojalle viimeistään joulukuun 31 päivänä, tilinpitäjälle viimeistään seuraavan tammikuun 10 päivänä ja joiden maksamisen tilinpitäjä on suorittanut viimeistään tammikuun 15 päivänä.

1. d) Käyttöomaisuus

Rakennukset, laitteet ja kalusto arvostetaan niiden hankinta-arvoon. Mikäli hankinta-arvo on ilmoitettu kansallisena valuuttana, se muunnetaan ecuiksi käyttämällä kirjanpidon kurssia, joka oli voimassa ostohetkellä. Poistoja ei tehdä, sillä hankintamenot kirjataan kokonaisuudessaan asianomaiselle kulutilille hankinta-ajankohtaa vastaavana varainhoitovuonna. Käyttöomaisuuden kokonaisarvo kirjataan taseen vastaavaa-puolelle omaisuuden koko käyttöajaksi, ja samansuuruinen vastaerä kirjataan vastattavaa-puolelle kohtaan "oma pääoma".

Laitteista ja kalustosta kirjataan taseen käyttöomaisuustileille ainoastaan sellaiset erät, joiden arvo on vähintään 400 ecua.

1. e) Tarvikkeet

Tarvikkeet sisältävät toimistotarvikkeiden ja muiden kulutettavaksi tarkoitettujen tavaroiden varastot, jotka arvostetaan viimeksi saapuneiden tarviketoimitusten hinnan mukaisesti. Samansuuruinen vastaerä kirjataan taseen vastattavaa-puolelle kohtaan "oma pääoma". Jos hankintameno on ilmoitettu kansallisena valuuttana, se muunnetaan ecuiksi taseen laatimiseen käytetyn vaihtokurssin mukaisesti.

1. f) Kurssierot

Kurssivoitot merkitään "muut tulot" -otsikon alle ja kurssitappiot puolestaan hallintomenoihin "muut menot" -otsikon alle.

HALLINNOLLISESTA TOIMINNASTA KERTYNEET TULOT

2. Kohta "hallinnollisesta toiminnasta kertyneet tulot" sisältää pääasiassa:

- - tulot Euroopan tilintarkastustuomioistuimen kertomusten ja lausuntojen julkaisemisesta Euroopan yhteisöjen virallisessa lehdessä,

- - kansallisten eläke- ja vakuutuslaitosten suorittamat vakuutusteknisten vastuuvelkojen maksut, jotka liittyvät virkamiesten eläkeoikeuksien siirtoon.

OMA PÄÄOMA

3. Edellä kohdissa 1 d) ja 1 e) selostettujen periaatteiden mukaisesti kirjattu oman pääoman määrä jakaantuu varainhoitovuoden lopussa seuraavasti:

>TAULUKON PAIKKA>

ERILAISET SAAMISET

4. "Erilaiset saamiset" -kohta jakaantuu varainhoitovuoden lopussa seuraavasti:

>TAULUKON PAIKKA>

Kohta "saamiset toimielimen henkilöstöltä" käsittää pääasiassa jo suoritettujen työmatkojen kuluja varten maksettuja ennakoita, joihin liittyviä tilityksiä ei ole vielä tehty.

Kohta "perittävät tulot" käsittää suurimmaksi osaksi jäsenvaltioilta olevia todettuja saamisia, jotka liittyvät eläkeoikeuksien siirtoon ja joita vastaavia varainsiirtoja ei ole vielä suoritettu. Vastaerä on samannimisellä järjestelytilillä "erilaiset velat" -otsikon alla.

Kohta "kohdentamattomat menot" käsittää komission varainhoitovuoden lopussa laskuttamia eriä, joita ei ole voitu viedä saman varainhoitovuoden talousarviokirjanpitoon.

ERILAISET VELAT

5. "Erilaiset velat" -otsikko käsittää varainhoitovuoden lopussa seuraavat erät:

>TAULUKON PAIKKA>

"Velka luottokorttiyhtiölle" -alaotsikkoon kuuluvat matkatoimiston tilintarkastustuomioistuimelta sopimuksen mukaisesti laskuttamat erät, jotka luottokorttiyhtiön on määrä periä.

"Tulot, jotka voidaan käyttää uudelleen" -kohta on niiden taseen vastaavaa-puolelle kirjattujen summien vielä käyttämättä oleva vastaerä, jotka koskevat vakuutuskorvausten palautuksia, veronpalautuksia tai omaisuuden myynnistä kertyneitä tuottoja. Tulot, jotka voidaan käyttää uudelleen, osoitetaan uusiin, samantyyppisiin menoihin ja ne tulee käyttää seuraavan varainhoitovuoden loppuun mennessä.

"Perittävät tulot" -alaotsikkoon kuuluvat jäsenvaltioihin kohdistuvat eläkeoikeuksien siirtoon liittyvät todetut saamiset, joita vastaavia varainsiirtoja ei ole vielä suoritettu.

SIIRTYVÄT MAKSUT

6. Varainhoitoasetuksen säännösten mukaisesti seuraavan varainhoitovuoden tammikuun 1 ja 15 päivän välisenä aikana suoritetut maksut, joiden maksumääräys on annettu ennen varainhoitovuoden loppua, kirjataan varainhoitovuoden menoiksi ja sisällytetään taseen vastattavaa-puolelle "siirtyvät maksut" -kohtaan.

SEURAAVAAN VARAINHOITOVUOTEEN SIIRRETTÄVÄ SALDO

7. Varainhoitovuoden saldo vastaa varainhoitovuoden kaikkien tulojen ja varainhoitovuoden omista määrärahoista tai edelliseltä varainhoitovuodelta siirretyistä määrärahoista maksettujen menojen erotusta.

Seuraavaan varainhoitovuoteen siirrettävä saldo voidaan eritellä seuraavasti:

>TAULUKON PAIKKA>

TALOUSARVION TOTEUTTAMINEN

8. Varainhoitovuoden 1998 talousarvion toteuttamisen tarkastelu jakautuu siirrettyihin määrärahoihin ja varainhoitovuoden määrärahoihin.

a) Siirretyt määrärahat vastaavat toisaalta kaikkia ennen varainhoitovuoden päättymistä tehtyjä, mutta maksattamatta olevia maksusitoumuksia, jotka kuuluvat tilintarkastustuomioistuimen maksettavaksi, ja toisaalta määrärahoja, joista budjettivallan käyttäjä on tehnyt siirtopäätöksen. Edelliseltä varainhoitovuodelta siirretyt määrärahat, joita ei käytetä seuraavan varainhoitovuoden kuluessa, peruuntuvat.

>TAULUKON PAIKKA>

b) Varainhoitovuoden määrärahojen toteuttamisella tarkoitetaan sidotuista määrärahoista suoritettuja maksuja. Maksusitoumusten maksattamatta jäänyt määrä voidaan siirtää seuraavaan varainhoitovuoteen. Määrärahat, joita ei ole sidottu varainhoitovuoden loppuun mennessä, peruuntuvat pääsääntöisesti.

>TAULUKON PAIKKA>

Siirretyistä määrärahoista (1924873 ecua) ja varainhoitovuoden määrärahoista (55149412 ecua) suoritetut maksut ovat yhteensä 57074285 ecua. Tämä summa vastaa - kun otetaan huomioon kurssitappiot - varainhoitovuoden 1998 tuloja ja menoja koskevassa yhteenvedossa esitettyä menojen kokonaismäärää.

Sisäistä valvontajärjestelmää koskeva suositus

Euroopan tilintarkastustuomioistuimen jäsenille

Vahvistamme Teille, että 31 päivänä joulukuuta 1998 päättyneeltä varainhoitovuodelta laaditun tilintarkastustuomioistuimen tilinpäätöksen tarkastuksen yhteydessä emme havainneet sisäisessä valvontajärjestelmässä puutteita, jotka antaisivat aiheen esittää kirjallisia suosituksia.

Luxemburgissa 28. huhtikuuta 1999

KPMG Audit

Réviseurs d'entreprises

Stephen Nye